b'\n_START_ARTICLE_\nNatura 2000-omr\xc3\xa5de nr. 40 Karup \xc3\x85, Kongenshus og Hessellund Heder\n_START_SECTION_\nKarup \xc3\x85dal\n_START_PARAGRAPH_\nOmr\xc3\xa5det der prim\xc3\xa6rt udg\xc3\xb8res af Karup \xc3\x85dalen omfatter str\xc3\xa6kningen fra Karup til Skive samt Koholm \xc3\x85 (afl\xc3\xb8bet fra Flynders\xc3\xb8) er p\xc3\xa5 1.108 hektar. Selve Karup \xc3\x85 er nok mest kendt for sine store rekreative interesser og det lange fredede str\xc3\xa6k fra Karup by til nedstr\xc3\xb8ms Hagebro, hvor der er et naturligt, ureguleret forl\xc3\xb8b. Meget store dele af \xc3\xa5dalen p\xc3\xa5 dette str\xc3\xa6k henligger i dag som eng- og mosearealer, der tidligere har v\xc3\xa6ret afgr\xc3\xa6ssede. Spredt over hele dette forl\xc3\xb8b findes mange sm\xc3\xa5 v\xc3\xa6ldpr\xc3\xa6gede omr\xc3\xa5der og rigk\xc3\xa6r. \xc3\x85ens uregulerede forl\xc3\xb8b har over tid efterladt mange afsn\xc3\xb8rede meandere, der nu fremst\xc3\xa5r som sm\xc3\xa5, ufarbare og ofte meget v\xc3\xa5de terr\xc3\xa6ns\xc3\xa6nkninger med h\xc3\xa6nges\xc3\xa6k eller andre mosetyper. P\xc3\xa5 de nedre dele fra Vridsted til Skive er \xc3\xa5en reguleret og over et langt str\xc3\xa6k fra syd for Skive by til udl\xc3\xb8bet er \xc3\xa5en fastholdt bag diger.\n_START_SECTION_\nKongenshus Hede\n_START_PARAGRAPH_\nOmr\xc3\xa5det p\xc3\xa5 Kongenshus Hede er p\xc3\xa5 1.570 hektar og udg\xc3\xb8res prim\xc3\xa6rt af den fredede Kongenshus Mindepark og er en meget stor, t\xc3\xb8r flade med lynghede. Hedefladen deles af flere dals\xc3\xa6nkninger og i en af disse l\xc3\xb8ber Resen B\xc3\xa6k omgivet af lave fugtige partier best\xc3\xa5ende af rigk\xc3\xa6r, h\xc3\xa6nges\xc3\xa6k, tidvis v\xc3\xa5d eng, v\xc3\xa5d hede og tilgroede rigk\xc3\xa6r og andre mosetyper med en samlet set meget varieret flora.\n_START_SECTION_\nHessellund Hede\n_START_PARAGRAPH_\nOmr\xc3\xa5det p\xc3\xa5 Hessellund Hede omfatter 1.123 hektar og ligger op til Flyvestation Karup og omfatter en del af et stort milit\xc3\xa6rt \xc3\xb8velsesomr\xc3\xa5de. Ogs\xc3\xa5 denne hede udg\xc3\xb8res prim\xc3\xa6rt af store ret t\xc3\xb8rre flader med hedelyng. I omr\xc3\xa5det er anlagt flere civile skydebaner og omr\xc3\xa5det bruges til tr\xc3\xa6ning af politiet og af politihunde. Milit\xc3\xa6ret bruger selv omr\xc3\xa5det bl.a. til \xc3\xb8velsesterr\xc3\xa6n. P\xc3\xa5 Hessellund Hede og i resten af Karup \xc3\x85dalen findes en del mindre s\xc3\xb8er, hvoraf nogle er naturlige mens andre er kunstigt anlagt.\n_START_SECTION_\nNaturfredninger\n_START_PARAGRAPH_\nEt areal p\xc3\xa5 500 ha langs Karup \xc3\x85 blev fredet i 1964 . P\xc3\xa5 Kongenshus Hede blev 1300 ha. fredet i 1953 _NEWLINE_Natura 2000-planen er vedtaget i 2011, hvorefter kommunalbestyrelserne og Naturstyrelsen udarbejdede bindende handleplaner for gennemf\xc3\xb8relsen af planen. Planen videref\xc3\xb8res og videreudvikles i anden planperiode 2016-21. Natura 2000-planen er koordineret med Vandplan 1.2 Limfjorden.'